Erling Frederiksen

Erling Frederiksen (9. oktober 1910, Horsens - 8. februar 1994, Gentofte) var en dansk maler, billedhugger og grafiker. Han er begravet på Sorgenfri Kirkegård.

Frederiksen var søn af lærer, senere skoleinspektør Christian Frederiksen og lærer Gudrun Karen Marie Pedersen og blev gift den 25. juli 1943 med Erna Klausen (29.1.1920 i Hjortlund/Filskov - 22.12.2007 i Kgs. Lyngby).

Uddannelse 
Elev hos maleren Viggo Brandt som oplæg til Kunstakademiet. Det Kongelige Danske Kunstakademi på billedhuggerskolen hos professor Einar Utzon-Frank fra 1928-1932. Derefter elev hos professor Aksel Jørgensen indtil 1938. Elev på Maison Watteau i Paris hos billedhuggerne Charles Despiau og Paul Cornet i vinteren 1933-1934.

Kunstnerisk virke

Maleri 
Erling Frederiksen arbejdede i sine værker med synsoplevelserne og eksperimenterede hele sit liv inden for denne selvvalgte snævre ramme på videnskabeligt niveau. Han fordybede sig i det sete, med hverdagslivets udtryk som motiver. Motiverne spænder fra familielivet med daglige gøremål: kvinden, der stryger tøj, familien ved spisebordet og moderen, der bader barnet i en zinkbalje, over studier af livet på arbejdspladser til de senere undersøgelser af "efterbilleder" af synsoplevelserne i form af "motivløse" malerier med intense farvefigurer. Som for eksempel maleriet "Solformørkelse" fra 1982.

I 1937 udstillede Erling Frederiksen i Studentersamfundet sammen med Henry Heerup, og ved denne lejlighed bragtes en udtalelse om hans arbejde. Og som eksempel på een af de få offentlige udtalelser, Frederiksen er kommet med, gengives her disse få, men meget præcise og rammende ord om hans arbejde:

Tidligt arbejdede Erling Frederiksen med landskabsmalerier, fra egnen ved Grindsted, hvor han voksede op, og fra Lyngby ved København, hvor han som voksen havde bopæl. Udviklingen fra det mere traditionelle maleri til at arbejde med den såkaldte "deling" af farven, jfr. Eugéne Delacroix´ farveteori og den senere pointillisme, ses i landskabsmalerierne i slutningen af 1930´erne, som for eksempel i billedet "Udsigt, Jægerspris" fra 1937. Delacroix fortalte om paletten til maleriet "Massacren paa Chios", 1824: "End ikke en nymalet Dør maa bære Præg af den flade Enstonethed, som en Malersvend lige har givet den, thi Luftens Mellemkomst fremkalder en Sitren af Lyset af uendelig Variation. Og Constable havde ret i at holde fast ved, at den høje Kvalitet i Farverne i hans Enge skyldes, at selve det Grønne er sammensat af en mængde forskellige grønne Toner. Hvad Constable her siger om sine Enge, passer paa alt."

Skulptur 
I Erling Frederiksens skulpturer ses ligeledes den konstruktive tilgang, som sammen med forenklingen peger såvel fremad i den modernistiske kunst som tilbage til kilderne, den arkaisk græske og den egyptiske kunst. Portrætterne, de mindre figurer, rundskulpturerne og de store udsmykninger har alle været længe undervejs. Arbejdsprocessen med udviklingen af synsoplevelserne og fortolkningen af det sete var en del af en meget langsom proces. Billedhuggeren Bent Sørensen kendte nøje Erling Frederiksens arbejde og beskrev det i en artikel til en udstilling i Veksølund:

Arbejdernes Kunstforening 
Tydeligvis havde Aksel Jørgensens undervisning på Kunstakademiet vakt genklang hos Erling Frederiksen. At arbejde med analyse af farven, planer, flader, opbygning, konstruktion, realisme. Men også Aksel Jørgensens syn på kunsten og samfundet.  I 1948 blev Erling Frederiksen medlem af bestyrelsen for Arbejdernes Kunstforening. Han organiserede udstillinger på de forskellige arbejdspladser og var i kontakt med de kunstnere, der stillede deres værker til rådighed. Sammen med kunstnerkolleger som Christian Magle, Regnar Jensen, Johannes Carstensen og Dan Sterup-Hansen stod han for selve ophængningerne på lokaliteterne.

Undervisning 
I 1974 blev Erling Frederiksen professor ved Kunstakademiets billedhuggerskole i Frederiksholms Kanal. Han havde stor erfaring i undervisning, og blandt hans elever på de forskellige undervisningssteder var malerne Johannes Carstensen, Gustav Hansen, Bjarne Esbensen og Anders Kirkegaard samt grafikeren, professor Vibeke Mencke Nielsen. Under anden verdenskrig underviste han i tegning i Afstøbningssamlingen på Statens Museum for Kunst; fra slutningen af 1940´erne fortsatte han med at undervise på Glyptoteket. Fra 1968 til 1972 underviste han elever på Det Jyske Kunstakademi i Århus.

Aksel Jørgensens undervisning på Kunstakademiet havde gennem analyser af tidligere tiders og samtidens store kunst åbnet elevernes øjne for billedopbygning, tegning og farveteori, og Erling Frederiksen videregav til sine mange elever gennem sin undervisning den synsmåde, han havde lært hos Aksel Jørgensen.

Stillinger og hverv 

 Underviser i Afstøbningssamlingen på Statens Museum for Kunst i 1940erne
 Medlem af bestyrelsen for Arbejdernes Kunstforening 1948
 Medlem af bestyrelsen for Grafisk Kunstnersamfund 1950
 Lærer på Det Jyske Kunstakademi 1968-1972
 Professor i billedhuggerkunst på Det Kongelige Danske Kunstakademi 1974-1980
 Medlem af Akademiet 1975-1987

Udstillinger 
 Ringen 1941
 KE 1942-1946
 Høstudstillingen 1944
 Ung dansk Kunst 1945, 1950 og 1960
 Den Polykrome 1946 1949-53, 1956
 Grønningen 1948-1966
 Corner 1966-1994
 Aksel Jørgensens Elever, Kunstakademiet København 1946 og 1983
 "Toldbodgadekunst", Clausens Kunsthandel 1978
 Veksølund 1980 og 1983
 Veksølund besøger Nikolaj 1981
 Kunsten 89 - et tværsnit af danske sammenslutninger, Udstillingsbygningen ved Charlottenborg 1989

Seperatudstillinger 
 Vagn Winkels Kunsthandel 1935 (sammen med Ole Kielberg)
 Foreningen for Ung Dansk Kunst 1946
 Vejle Kunstmuseum 1951 (s. m. Ingeborg Andersen)
 Admiralgade 20, København 1958
 Søndre Skole Grindsted 1959-60 (s. m. Henry Heerup)
 Tårnby Rådhus 1966 (retrospektiv); Clausens Kunsthandel 1966, 1970, 1976, 1980 (malerier, retrospektiv) 1985 (tegninger m.m. retrospektiv)
 Hørsholm Kunstforening 1976 (skulpturer og tegninger ), 1982 (retrospektiv), 1990 (retrospektiv; Galleri Ti, Tistrup 1978.

Hæder 
 Legat fra antikvar Carl Julius Petersens Hjælpefond 1938
 Gerda Iversens Legat 1942
 Akademiet 1944, 1948, 1956
 Villiam H. Michaelsens Legat 1946
 Oluf Hartmanns Legat 1947
 Kaufmanns Legat 1951
 Det franske Statsstipendiat 1953
 Astrid Noacks Legat 1960
 Stoltenberg 1961
 LO´s Kulturpris sammen med maleren Bjarne Esbensen
 Ole Haslunds Legat 1965 og 1988
 Statens Kunstfond 1964 og 1965
 Eckersberg Medaillen 1967.

Værker i offentlig eje

Malerier 
 Mor og søn II (1946, Storstrøms Kunstmuseum)
 Mor og barn (1948-1949, Arbejdermuseet)
 Moselars (1949, SID Langesøhus, Silkeborg)
 Grindsted (1958-1959, Grindsted Amtssygehus)

Skulptur 
 Stående mand modelleret 1931-1932. Bronzeeksemplar støbt ultimo 1960´erne opstillet på Lemvig Kirkeplads)
 Erna (buste i marmor, ca. 1942, Statens Museum for Kunst)
 Liggende figurer (bronze, ultimo 1960´erne, Vejle Tekniske Skole)
 Pige med får (1978, Grindsted Rådhus)
 Kvindefigur (1985, Rødekro Rådhus)
 Mindesmærke (1986, Moskva Venskabspark)

Udsmykninger 
 Vægbilleder til Sygekassen "Fremtiden" (1949)
 Motiver fra arbejdslivet, naturen og familielivet (1952, Gæstesalen på bryggeriet "Stjernen" - nu hos SID, Nyropsgade, København)

Repræsenteret i Kobberstiksamlingen på Statens Museum for Kunst; Vestsjællands Kunstmuseum

Referencer

Litteratur 
 Jan Garff: Corner-Bogen". Udgivet på Krohns Bogtrykkeri 1973. 
 Eske K. Mathiesen: "Erling Frederiksen: En arbejdsdag i tørvemosen. Tegninger og træsnit". Udgivet af Arbejdermuseet 2000. 
 Hanne Abildgaard og Connie Hansen: "Arbejdernes Kunstforening. Kunst til folket 1936-2009". Udgivet af Arbejdermuseet og Arbejderbevægelsens Bibliotek og Arkiv 2009. 
 Hans Edvard Nørregård-Nielsen: "Corner Classic. Figurer i et landskab". Katalog udgivet 2006 i forb. m. udstilling på Sophienholm og Johannes Larsen Museet. 
 Hanne Abildgaard: "Erling Frederiksen. Maleri, skulptur, grafik".Udgivet af Arbejdermuseet 1998. 
 Hanne Abildgaard: "Klassisk formdisciplin og den nære hverdag", s. 151 til 161, kapitel i "Billedhuggerskolen i Frederiksholms Kanal", red. Henrik B. Andersen og Carsten Jarlov, Udgivet af Det Kongelige Danske Kunstakademi 2008.

Eksterne henvisninger 
 
 

Kunstnere fra Danmark
Personer i Kraks Blå Bog (afdøde)